መርካቶ አካባቢ በጨረታ ለቀረበ መሬት በካሬ ሜትር 355 ሺሕ ብር የመወዳደሪያ ዋጋ ቀረበ
የአዲስ አበባ ከተማ አስተዳደር ባወጣው 24ኛ ዙር ሊዝ ጨረታ በአዲስ ከተማ ክፍለ ከተማ መርካቶ አካባቢ ለቀረበ 1,380 ካሬ ሜትር ቦታ፣ በካሬ ሜትር 355 ሺሕ ብር የመወዳደሪያ ዋጋ ቀረበ፡፡የአዲስ አበባ ከተማ አስተዳደር መሬት ባንክና ማስተላለፍ ጽሕፈት ቤት በ24ኛ ዙር ሊዝ ጨረታ በቂርቆስ፣ በኮልፌ ቀራኒዮ፣ በልደታ፣ በአቃቂ ቃሊቲ፣ በንፋስ ስልክ ላፍቶና በአዲስ ከተማ ክፍላተ ከተሞች 117 መሬቶችን ለጨረታ አቅርቧል፡፡ጨረታው ባለፈው ሳምንት መጨረሻ ቀናት ሲከፈት በአዲስ ከተማ ክፍለ ከተማ መርካቶ አካባቢ ከታላቁ አንዋር መስጊድ ፊት ለፊት የሚገኙ ስድስት ቦታዎች ከፍተኛ የመወዳደሪያ ዋጋ ቀርቦላቸዋል፡፡በተለምዶ አሜሪካ ግቢ ተብሎ በሚጠራው ወረዳ 1 ክልል ውስጥ ከቀረቡት ከእነዚህ ቦታዎች አንዱ 1,380 ካሬ ሜትር ስፋት አለው፡፡ለዚህ ቦታ ሦስት ተወዳዳሪዎች ቀርበዋል፡፡ ጋርደን ሪል ስቴት 355 ሺሕ ብር በካሬ ሜትር አቅርቧል፡፡ ሁለተኛ ተወዳዳሪ የሆነው አይረዲን ኑር ኤሌክትሮኒክስ 352,332 ብር በካሬ ሜትር፣ ሦስተኛ ተወዳዳሪ የሆነው መንበረ ሪል ስቴት ደግሞ 289,100 ብር በካሬ ሜትር አቅርቧል፡፡ ጋርደን ሪል ስቴት መርካቶ ውስጥ በተለያዩ ንግድ ሥራዎች በተሰማሩ ግለሰቦች በቅርቡ የተቋቋመ አክሲዮን ማኅበር ነው ተብሏል፡፡ለዚህ ቦታ የቀረበው ይህ የመጫረቻ ዋጋ በ11ኛው ዙር ሊዝ ጨረታ በዚያው በአዲስ ከተማ ክፍለ ከተማ ይርጋ ኃይሌ ሕንፃ አጠገብ ለሚገኘው 449 ካሬ ሜትር 305 ሺሕ ብር በካሬ ሜትር በመቅረብ ክብረወሰን ሆኖ ተመዝግቦ ነበር፡፡በወቅቱ ለዚህ ቦታ ዝዋይ ትሬዲንግ ኢንተርፕራይዝ በካሬ ሜትር 305 ሺሕ ብር ማቅረቡ መነጋገሪያም ሆኖ እንደነበር ይታወሳል፡፡ ዝዋይ ጉዳዩ መነጋገሪያ መሆኑን ባለመወደዱ ራሱን በማግለል ቦታውን ሳይረከብ ቀርቷል፡፡ ከዚህ በኋላ በ15ኛ ዙር ሊዝ ጨረታ እዚያው ይርጋ ኃይሌ አካባቢ ለቀረበ 222 ካሬ ሜትር ቦታ ስኬት ኢንተርናሽናል ኩባንያ በካሬ ሜትር 355,500 ብር በማቅረብ የከተማውን የሊዝ መሬት ሽያጭ ዋጋ ክብረ ወሰን ይዟል፡፡ አሁን የቀረበውም ዋጋ 355 ሺሕ ብር በመሆኑ ስኬት በ500 ብር ብልጫ ያለው በመሆኑ ሪኮርዱን እንደያዘ ይገኛል፡፡በዚሁ በአሜሪካ ግቢ ለወጣ 964 ካሬ ሜትር ቦታም ከፍተኛ ዋጋ ቀርቧል፡፡ ለዚህ ቦታ ኢንጂሌ ኃላፊነቱ የተወሰነ የግል ማኅበር በካሬ ሜትር 311,500 ብር አቀርቧል፡፡ በመቀጠል ሰይድ መሐመድ በካሬ ሜትር 203,525 ብር፣ ሶፋ ትሬዲንግ ደግሞ በካሬ ሜትር 165 ሺሕ ብር አቅርበዋል፡፡ለሌሎች አራት ቦታዎችም ከፍተኛ የሚባል ዋጋ ቀርቧል፡፡ ለ376 ካሬ ሜትር ቦታ አስቻለው ዓለም 150 ሸሕ ብር፣ ጌትነት ታምራት 101 ሺሕ ብር፣ በካሬ ሜትር አቅርበዋል፡፡ለ343 ካሬ ሜትር ቦታ ደግሞ ሙዘሚል መሐመድ 273,393 ብር፣ ሴንትራል ኃላፊነቱ የተወሰነ የግል ማኅበር 221,927 ብር በካሬ ሜትር ሲያቀርቡ፣ ለ1,130 ካሬ ሜትር ቦታ አዛል ሪል ስቴት 158,527 ብር፣ ሬድዋን ጀማል 157,409 ብር በካሬ ሜትር አቅርበዋል፡፡እነዚህ ቦታዎች በሙሉ ለቢዝነስ አገልግሎት የሚውሉ ሲሆን፣ የሕንፃ ከፍታቸውም ከዘጠኝ እስከ 19 ወለል ድረስ እንደሆነ ተገልጿል፡፡የእነዚህ ቦታዎች በሙሉ የጨረታ መነሻ ዋጋቸው 1,535 ብር ብቻ ቢሆንም፣ የቀረበላቸው የመጫረቻ ዋጋ ግን ጭራሽ ከመነሻው ጋር የማይገናኝ ነው፡፡በቂርቆስ ክፍለ ከተማ አዲስ አበባ ቄራዎች ድርጅት (ቄራ) አካባቢና አፍሪካ ኅብረት አጠገብ የሚገኙ ሁለት ቦታዎች 101,500 ብር እና 48,221 ብር በቅደም ተከተል ቀርቦላቸዋል፡፡በልደታ ክፍለ ከተማም አምስት ቦታዎች ለጨረታ ቀርበው አንዱ የተሰረዘ ሲሆን፣ አራቱ ቦታዎች ከ30 ሺሕ እስከ 86 ሺሕ ብር በካሬ ሜትር ቀርቦላቸዋል፡፡በአዲስ አበባ በተለይ በመሀል ከተማ መልሶ ማልማት አካባቢዎች በቁጥር አነስተኛ የሆኑ ቦታዎች ለጨረታ በሚቀርቡበት ወቅት፣ ፍላጎትና አቅርቦት የሚጣጣም ሆኖ ባለመገኘቱ የዋጋ ንረት እየታየ ነው፡፡     የማስፋፊያ ቦታዎች ከሆኑት መካከል በቂርቆስ ክፍለ ከተማ ለ20 ቦታዎች ጨረታ የወጣ ሲሆን፣ 17 ቦታዎች ደግሞ ጀሞ አካባቢ ለቢዝነስ አገልግሎት ቀርበዋል፡፡ ለእነዚህ ቦታዎችም ከ8,000 ብር እስከ 14 ሺሕ ብር የመጫረቻ ዋጋ ቀርቧል፡፡ 